DA Den Europæiske Unions Tidende C 35/6

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 35/07)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»CONNEMARA HILL LAMB«/»UAIN SLÉIBHE CHONAMARA«

EU-nr.: IE-PGI-0105-01291 — 12.12.2014

BOB ( ) BGB ( X )

1. Ansøgende sammenslutning og legitim interesse

Navn: Connemara Hill Lamb Adresse: Connemara Hill Lamb Ltd, Corr na Mona, Co Galway, Ireland Tlf. +353 949548798 E-mail: connemarahilllamb@eircom.net

Legitim interesse:

Ansøgeren er den samme som i den oprindelige varespecifikation. Connemara Hill Lamb er en sammenslutning af producenter og virksomheder, der forarbejder det pågældende produkt.

2. Medlemsstat eller tredjeland

Irland

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☒ Bevis for oprindelse — ☒ Produktionsmetode — ☒ Tilknytning — ☐ Mærkning — ☒ Andet [opdaterede kontaktoplysninger]

4. Type ændring

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende)

5. Ændring(er)

Beskrivelse

Sammenfatning:

Det produkt, der skal beskyttes, er Connemara Hill Lamb, som er avlet, født og opdrættet i det afgrænsede geografiske område. Lammet har en lav legemsvægt og små knogler, og slagtekroppen er mager med et tyndt lag fedt og rosenrød hud, der har en fast, dyb tekstur.

Beskrivelse og begrundelse:

»kroppen er mager med en tynd rosenrød hud, der har en fast, dyb tekstur« ændres til »slagtekroppen er mager med et tyndt lag fedt og rosenrød hud, der har en fast, dyb tekstur«, da beskrivelsen ellers kan være uklar for andre end eksperter inden for området.

Bevis for oprindelse

Sammenfatning:

Henvisningerne til forbruget af Connemara Hill Lamb kan spores tilbage til 1800-tallets begyndelse, hvor Blackface-fårene blev indført fra Skotland. I årene umiddelbart efter hungersnøden i 1850-1870 blev der indført betydelige mængder af Blackface-får fra Skotland til græsning i bjergområder. Congested Districts Board, som blev oprettet i 1891, fortsatte importen for at forbedre racen. Racen har siden udviklet sig til en særlig art, der har tilpasset sig til de barske betingelser i Connemara. Blackface-racen er specielt egnet til områdets terræn pga. dens evne til bedre at kunne finde foder, end de andre racer kan. For at sikre fuld sporbarhed fra bedrift til slagteri har alle lam et særligt øremærke og et svingmærke på slagtekroppen.

Beskrivelse og begrundelse:

I ændringerne beskrives lammenes udseende mere præcist, da de kan være helt sorte (black face) eller sortplettede (brecked) (»brecked« stammer fra ordet »breac«, som betyder plettet på gælisk).

Produktionsmetode

Sammenfatning:

Kødet er fra lam af Blackface-racen, der avles, fødes og opdrættes i det afgrænsede geografiske område. Lammene fødes normalt i foråret fra og med april (senere end andre irske lam), og de dier hele livet hos moderfåret. Lammene græsser frit på bjergrige levesteder og slagtes normalt, fra de er 14 uger gamle. Nogle lam slagtes, fra de er 10 uger gamle.

Beskrivelse og begrundelse:

I ændringerne til afsnittet om produktionsmetode rettes en fejl i den oprindelige varespecifikation, hvori det fejlagtigt var anført, at lam slagtes, når de er 14 uger gamle. Lammene slagtes normalt, fra de er 14 uger gamle, og senest når de er 32 uger gamle. Den naturlige laktationsperiode er på op til 16 uger, og da lammene også græsser frit på de bjergrige levesteder, kan slagtning foregå på et senere tidspunkt.

Tilknytning

Sammenfatning:

Lammene fødes normalt i foråret fra og med april (senere end andre irske lam), og de dier hos moderfåret i den naturlige laktationsperiode på op til 16 uger eller hele livet. Lammene græsser frit på bjergrige levesteder og slagtes normalt, fra de er 14 uger gamle, og senest når de er 32 uger gamle. Nogle lam slagtes, fra de er 10 uger gamle. Det barske terræn betyder, at lammene er mere adrætte end deres artsfæller i lavlandet, og derfor er slagtekroppene mindre, dvs. 9-20 kg mod 25 kg for lavlandslam.

Beskrivelse og begrundelse:

I den fuldstændige ansøgning, der blev forelagt Kommissionen som en del af Connemara Hill Lamb-dossieret, og som blev offentliggjort i DOOR-databasen, er der anngivet et vægtinterval på 9-18 kg. I den oprindeligt offentliggjorte sammenfatning er der i stedet for et vægtinterval fejlagtigt angivet en vægt på 10 kg. Den øvre grænse på 18 kg øges til 20 kg, for at tage højde for at lammene i dag er større end for et årti siden pga. udsættelse af fårebestanden af miljømæssige årsager samt bekæmpelse af ørnebregne, hvilket har gavnet områdets planteliv.

I perioden 2005-2014 faldt fårebestanden i County Galway med 112 000 får fra 509 074 til 397 989 (ifølge ministeriets årlige optælling af fårebestanden i området). Valg af faderdyr har også bidraget til forekomsten af mere solidt byggede og tungere lam. (Landbrugerne kan vælge mellem faderdyr af forskellige racer, såsom Galway/Mayo Blackface/Brecked, Texel, Suffolk, Beltex, Charlois osv.).

Andet: [Opdaterede kontaktoplysninger]

(Medlemsstatens ansvarlige myndighed)

Navn: Department of Agriculture, Food and the Marine Adresse: Agriculture House, Kildare Street, Dublin 2, Ireland. Tlf. +353 16072371 Fax +353 16072038 E-mail: geographicalIndications@agriculture.gov.ie

Beskrivelse og begrundelse:

Ministeriet for landbrug og fødevarer ændrede i 2011 navn til ministeriet for landbrug, fødevarer og maritime spørgsmål (Department of Agriculture, Food and the Marine).

Andet: (Kortfattet beskrivelse af det geografiske område)

(Geografisk område)

Sammenfatning:

Det geografiske område er området vest for Corrib Basin inkl. øerne Inishmaan, Inisheer og Inishmore, som udgør det område i det vestlige Irland, der internationalt er kendt som Connemara. Landskabet i dette område er præget af bjerge, moser og søer. Lammene opdrættes i bjergområderne, hvor de spiser bjerggræs, lyng og urter.

Beskrivelse og begrundelse:

Ændringerne skaber større klarhed omkring det geografiske områdes afgrænsninger, og der tilføjes øer, der ikke nævnes specifikt i den oprindelige ansøgning, men som befinder sig inden for det geografiske område, dvs. vest for fastlandet.

Andet: [Opdaterede kontaktoplysninger]

Inspektionsorgan:

Navn: Department of Agriculture, Food and the Marine Adresse: Agriculture House, Kildare Street, Dublin 2, Ireland. Tlf. +353 16072371 Fax +353 16072038 E-mail: geographicalIndications@agriculture.gov.ie

ENHEDSDOKUMENT

»CONNEMARA HILL LAMB«/»UAIN SLÉIBHE CHONAMARA«

EU-nr.: IE-PGI-0105-01291 — 12.12.2014

BOB ( ) BGB ( X )

1. Navn(e)

»Connemara Hill Lamb«/»Uain Sléibhe Chonamara«

2. Medlemsstat eller tredjeland

Irland

3. Beskrivelse af landbrugsproduktet eller fødevaren

3.1. Produkttype

Kategori 1.1. Kød (og slagteaffald), fersk

3.2. Beskrivelse af produktet med betegnelsen i punkt 1

Connemara Hill Lamb er kød af lam fra moderfår af racen Blackface/Brecked, som er født og opdrættet i en Connemara Mayo Blackface-/Brecked-flok i det afgrænsede geografiske område. Lammet har en lav legemsvægt og små knogler, og slagtekroppen er mager med et tyndt lag fedt og rosenrød hud, der har en fast, dyb tekstur. Lammekødet er saftigt med en naturlig, meget aromatisk smag. Det er tilgængeligt fra juli (sommetider juni) til januar måned.

3.3. Foder (kun for produkter af animalsk oprindelse) og råvarer (kun for forarbejdede produkter)

Lammene fodres ikke intensivt, da de opdrættes ekstensivt på græs i det geografiske område med de traditionelle fåreavlsmetoder, der benyttes i Connemara. Supplerende fodring må udelukkende finde sted, hvis der er behov for det som følge af manglende vegetation, ugunstige vejrforhold, eller hvis lammene ikke vokser ordentligt. Som supplement til græsning må der kun gives foder, der er godkendt af ministeriet for landbrug.

3.4. Specifikke produktionsetaper, som skal finde sted i det afgrænsede geografiske område

Kødet stammer fra lam fra moderfår af racen Blackface/Brecked, der avles, fødes og opdrættes i det afgrænsede geografiske område.

3.5. Særlige regler vedrørende udskæring, rivning, emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, den registrerede betegnelse henviser til

Den geografiske betegnelse »Connemara Hill Lamb« eller »Uain Sléibhe Chonamara« skal anføres på slagtekroppe, dele heraf og udskæringer sammen med BGB-symbolet.

4. Præcis afgrænsning af det geografiske område

Det geografiske område er området vest for Corrib Basin fra byen Galway til Westport, inkl. Aran Islands (Inishmaan, Inisheer og Inishmore), Inishshark, Omey, Inishbofin, Inishturk, Clare Island samt alle de ubeboede småøer, som udgør det område i det vestlige Irland, der internationalt er kendt som Connemara.

5. Tilknytning til det geografiske område

Det geografiske områdes egenart

Landskabet i dette område er præget af bjerge, moser og søer. Lammene opdrættes i bjergområderne, hvor de spiser bjerggræs, lyng og urter.

De væsentlige græsarter er Agrostis spp. Festuca spp. og Molina, samt halvgræsarterne Carex Spp. Scipus cespitosus, Eriophorum angustifolium og Trichophurum cespitosum. Andre vigtige planter i ernæringen er lyngarterne Calluna vulgaris, Erica tetralix og Erica cinerea og planterne Nartecium ossifragum og Potentilla erecta.

Produktets egenart

Fåreracen Blackface/Brecked er særligt egnet til områdets terræn pga. dens evne til bedre at kunne finde foder, end de andre racer kan.

Det barske terræn betyder, at lammene er mere adrætte end deres artsfæller i lavlandet, og derfor er slagtekroppene mindre, dvs. 9-20 kg mod 25 kg for lavlandslam.

Lammene fødes normalt i foråret fra og med april (senere end andre irske lam), og de dier hos moderfåret i den naturlige laktationsperiode på op til 16 uger eller hele livet. Lammene græsser frit på bjergrige levesteder og slagtes normalt, fra de er 14 uger gamle, og senest når de er 32 uger gamle. Nogle lam slagtes, når de er 10 uger gamle.

Årsagssammenhængen mellem den geografiske oprindelse og, hvor det er relevant, produktets kvalitet, omdømme eller andre kendetegn

Produktets kvalitet: Connemara Hill-lammenes smag og farve er knyttet direkte til den lokale flora, hvor de græsser. Ernæringen består af bjerggræs, lyng og urter, som findes overalt i produktionsområdet.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

http://www.agriculture.gov.ie/gi/pdopgitsg-protectedfoodnames/products/

(1) EUT L 343 af 14.12.2012, s. 1.